Library info session Nhar is-Sibt li ġej 28 ta' Mejju, il-librerija ta' Birżebbuġa se tkun qed tagħti info session dwar is-servizzi li toffri filwaqt li tagħmel diskussjoni qasira dwar l-użu tal-librerija u s-soċjetà. Għal din l-attività se jkun hemm mistieden l-awtur poplari Carmel Cauchi. L-attività tibda fl-10.00am, fl-iskola primarja ta' Birżebbuġa. Dħul minn Triq San Mikiel (segwu t-tabelli tal-librerija). Kulħadd huwa mistieden jattendi. Ġita ta' erbat jiem Ġita għal erbat ijiem fi Sqallija fejn inżuru: Catania, Palermo, Cefalu, Montepellegrino, Castelbuono, Enna, u Porte di Catania Il-ġita hija organizzata mill-Għaqda Soċjomużikali Aniċi ta' Ħal Qormi bil-kollaborazzjoni tal-aġenzija Micallef Joe Travel, u se ssir bejn it-Tlieta u l-Ġimgħa, 29 ta' Lulju, 2016 Għal aktar dettalji u riservazzjonijiet ċempel lil John M. Spiteri fuq-7970 2874 jew ibgħat email lil: [email protected] Mur, u xandar Se jsir kungress tal-predikazzjoni bejn is-26 u s-27 ta' Mejju 2016 fis-Sala Yvonne, kunvent tad-Dumnikani, Gwardamanġa. Mis-6.30pm sat-8.30pm. Kulħadd huwa mistieden jattendi. Adorazzjoni ewkaristika Programm ta' ċelebrazzjonijiet li se jsiru fl-Insinji Bażilika, Parroċċa Matriċi u Prinċipali ta' Sidtna Marija tal-Portu Salvu u San Duminku, il-Belt Valletta bejn it-23 u s-26 ta' Mejju. Matul dawn l-erbat ijiem se jkun hemm quddiesa bis-salmi fis-7.00am, u wara tibda l-adorazzjoni. Fit-8.30am issir quddiesa u tkompli l-adorazzjoni sal-10.00am. Mill-4.00pm sas-6.00pm jerġa' jkun hemm adorazzjoni. Fis-6.00pm l-għasar kantat, u fis-6.15 quddiesa solenni u l-kant O Salutaris Hostia u barka sagramentali. Il-Ħamis, 26 ta' Mejju, wara l-quddiesa ssir il-purċissjoni ta' Korpus. Stazzjon tar-radju komunitarju Il-Kummissjoni Radju fi ħdan is-Soċjetà Mużikali Madonna tal-Ġilju tal-Imqabba se tniedi is-17-il skeda tal-istazzjon tar-radju komunitarju tagħha bl-isem 'Tal-Ġilju FM 95.4'. Fl-okkażjoni tal-festa tal-Madonna tal-Ġilju, l-istazzjon se jkun qiegħed ixandar u se jiftaħ uffiċjalment nhar il-Ġimgħa 10 ta' Ġunju 2016 permezz ta' programm speċjali ta' inawgurazzjoni li jibda fl-4.00pm mill-istudios il-ġodda fis-sede tal-Każin tas-Soċjetà, li jinsab fil-pjazza ewlenija tal-Imqabba. L-iskeda tikkonsisti minn bosta programmi varjati u hija bbazata l-aktar fuq l-ispirtu tal-festa tal-Madonna tal-Ġilju 2016, fejn se jkun hemm enfasi fuq marċi, l-andament tal-festa u xandiriet diretti li jagħtu ħarsa lejn dak kollu li qieghed jiġi ppreparat mid-diversi kummissjonijiet tas-Soċjetà għal din il-festa. Se jkun hemm il-programmi tas-soltu bħalma huma l-Breakfast Show, Drive Time u Festa Warm-up. Kif dejjem sar fuq dan l-istazzjon, se jixxandar ir-Rużarju filgħodu, u filgħaxija tixxandar il-quddiesa. Ir-radju jibqa' jxandar sa nhar it-Tnejn 20 ta' Ġunju, l-għada tal-festa tal-Madonna tal-Ġilju fl-Imqabba. Dan l-istazzjon se jkun imxandar dirett fuq www.radio.talgilju.com